ΔΙΠΛΩΜΑΤΙΚΕΣ ΤΕΕΤΦ-ΣΧΟΛΗ ΚΑΛΩΝ ΤΕΧΝΩΝ

#### Απόσπασμα Οδηγού Σπουδών

#### Διπλωματική Εργασία (δύο εξάμηνα)

Για να μπορέσει ένας/μια φοιτητής/τρια να αναλάβει διπλωματική εργασία θα πρέπει να έχει βαθμολογηθεί επιτυχώς σε όλα τα Εργαστηριακά Μαθήματα (Εισαγωγικού Κύκλου και Κατεύθυνσης).

**9ο εξάμηνο (έναρξη)**

1. Αίτηση στην Γραμματεία του φοιτητή/τριας με Τίτλο Διπλωματικής, 300 λέξεις κείμενο, περίληψη της αρχικής ιδέας και της μεθοδολογίας με την οποία θα εργαστεί προς την δημιουργία της διπλωματικής. 2. Ορισμός τριμελούς επιτροπής εποπτείας που προτείνεται από τον/την φοιτητή/τρια.

Σύνθεση 3μελούς: 1. Διδάσκων/ουσα Κατεύθυνσης που παρακολουθεί ο φοιτητής/τρια 2**.** Ένας διδάσκων/ουσα Εργαστηρίου. Σε περίπτωση που ο φοιτητής έχει παρακολουθήσει μαθήματα εμβάθυνσης σε εργαστήριο Εφαρμοσμένων Τεχνών ή στη Χαρακτική το δεύτερο μέλος της επιτροπής εποπτείας θα είναι ο υπεύθυνος του αντίστοιχου εργαστηρίου, το οποίο παρακολούθησε ο φοιτητης/τρια, αν το αντικείμενο του εργαστηρίου σχετίζεται με την πτυχιακή του/της εργασία. Οι υπόλοιποι φοιτητές/τριες θα μπορούν να επιλέξουν ως δεύτερο μέλος της επιτροπής εποπτείας οποιο/αδήποτε διδάσκοντα/ουσα εργαστηρίου. 3. Ένας/μία διδάσκων/ουσα θεωρητικών ή θεωρητικών/εργαστηριακών μαθημάτων.

.

Ο κύριος επιβλέπων θα πρέπει να είναι μέλος ΔΕΠ εργαστηριακό. Εάν στο αντικείμενο της κατεύθυνσης που επιθυμεί να έχει ως κύριο έργο ο/η φοιτητής δεν υπάρχει μέλος ΔΕΠ, τότε μπορεί , κατ’ εξαίρεση, να οριστεί ο διδάσκων του μαθήματος.

Ο ανώτατος αριθμός διπλωματικών εργασιών που μπορεί να εποπτεύσει διδάσκων/ουσα ως δεύτερο ή τρίτο μέλος της επιτροπής είναι το πηλίκο που προκύπτει από τη διαίρεση του αριθμού των φοιτητών δια του αριθμού των επιλέξιμων μελών.

Σε κάθε εξάμηνο η Γραμματεία θα ανακοινώνει κατάλογο των επιλέξιμων μελών με βάση τον τρέχοντα κατάλογο διδασκόντων/ουσών (ΔΕΠ, ΕΕΠ, Ειδικοί Επιστήμονες) και τα ερευνητικά τους ενδιαφέροντα.

Προϋπόθεση για την ένταξη στον κατάλογο των επιλέξιμων μελών για την επιτροπή εποπτείας είναι ο/η διδάσκων/ουσα να διδάσκει το εαρινό και χειμερινό εξάμηνο στο ΤΕΕΤ ή να διδάσκει ένα από τα δύο εξάμηνα αλλά να είναι μέλος ΔΕΠ στο Πανεπιστήμιο Δυτικής Μακεδονίας.

**9ο εξάμηνο (μέσο)**

Συνεργασία φοιτητή/τριας με καθένα από τα μέλη της τριμελούς επιτροπής εποπτείας.  
  
**9ο εξάμηνο (τέλος)**

-Συνάντηση τριμελών επιτροπών εποπτείας για την ομαδική αξιολόγηση κάθε φοιτητή/τριας.  
Εξέταση της προόδου των φοιτητών/τριών και έγκριση αυτών που πληρούν τις προϋποθέσεις, που θέτει η επιτροπή, ώστε να προχωρήσουν σε διπλωματική στο 10ο εξάμηνο. Ανακοίνωση πλειοψηφικών αποφάσεων.

**10ο εξάμηνο**

1. Αίτηση στην Γραμματεία από τον φοιτητή/τρια για την ολοκλήρωση της Διπλωματικής Εργασίας.   
2. Ορισμός πενταμελούς εξεταστικής επιτροπής από τον Πρόεδρο του Τμήματος και έγκρισή της από τον Πρύτανη του Π.Δ.Μ. ένα μήνα πριν τη διεξαγωγή των πτυχιακών εξετάσεων.   
Η εξεταστική επιτροπή αποτελείται από την αρχική τριμελή επιτροπή εποπτείας και δύο διδάσκοντες για κάθε αίτηση, που ορίζονται με κλήρωση. Σε κάθε εξάμηνο η Γραμματεία ανακοινώνει κατάλογο των επιλέξιμων μελών με βάση τον τρέχοντα κατάλογο διδασκόντων/ουσών (ΔΕΠ και μη ΔΕΠ) και τα ερευνητικά τους ενδιαφέροντα (διδάσκοντες/ουσες εργαστηρίων, θεωρητικούς που το έργο/διδασκαλία τους να σχετίζεται με την θεωρία, ιστορία ή αισθητική, φιλοσοφία της τέχνης).

**10ο εξάμηνο (μέσο)**

Συνεργασία φοιτητή/τριας με καθένα από τα μέλη της τριμελούς επιτροπής εποπτείας.  
  
**10ο εξάμηνο (τέλος)**

Ο φοιτητής/τρια παρουσιάζει στην πενταμελή εξεταστική επιτροπή το εικαστικό του/ης έργο, κείμενο 1000 λέξεων με τεκμηρίωση αναφορών (βιβλιογραφική, εικόνων, μουσική κ.ά.).